钦定古今图书集成/明伦汇编/人事典/第075卷 > 易经 > 《困卦》
## 钦定古今图书集成/明伦汇编/人事典/第075卷 > 易经 > 《困卦》

《困》：亨。贞，大人吉，无咎。有言不信。

〈本义〉《困》者、穷而不能自振之义。坎刚为《兑》柔所揜、九

二为二阴所揜，四五为上六所揜，所以为困。坎险兑说，处险而说，是身虽困而道则亨也。二五刚中，又有大人之象，占者处困能亨，则得其正矣。非大人其孰能之？故曰“贞。” 又曰“大人者，明不正之小人不能当也。” 有言不信，又戒以当务晦默，不可尚口，益取困穷。

《彖》曰：“困”，刚揜也。险以说，困而不失其所亨，其唯君子
乎。

〈程传〉下险而上说，为处险而能说，虽在困穷艰险之中，乐天安义，自得其说乐也。时虽困也，处不失义，则其道自亨，困而不失其所亨也。君子大人通称。〈大全〉张氏曰：“处险而说，如颜子在陋巷而不改其乐，柳下惠厄穷而不悯，夫子厄于陈，畏于匡，孟子毁于臧仓，身弥困而道弥亨，唯君子能之。”

“贞大人吉”，以刚中也。“有言不信”，尚口乃穷也。

〈程传〉当困而言、人所不信，欲以口免困、乃所以致穷也。

《象》曰：泽无水，“困。”君子以致命遂志。

〈本义〉水下漏则泽上枯，故曰“泽无水。”“致命”犹言“授命”，言持以与人而不之有也。能如是，则虽困而“亨”矣。〈大全〉《朱子》曰：困厄有重轻，力量有小大，若能一日十二时，点检自己念虑动作，须是合宜，仰不愧，俯不怍，如此而不幸填沟壑丧身殒命，有不暇恤，只得成就一个是处，如此则方寸之间全是天理，虽遇大困厄，有致命遂志而已，亦不知有人之是非向背，惟其是而已。

初六，臀困于株木，入于幽谷，三岁不觌。《象》曰：“入于幽
谷”，幽不明也。

〈本义〉“臀”，物之底也。“困于株木”，伤而不能安也。初六以阴柔处困之底，居暗之甚，故其象占如此。〈大全〉中溪张氏曰：“人之体行则趾为下，坐则臀为下。初六困而不行，此坐困之象也。”

九二，困于酒食，朱绂方来，利用亨祀，征凶，无咎。《象》曰：
“困于酒食”，中有庆也。

〈本义〉“困于酒食”，厌饫苦恼之意。酒食，人之所欲，然醉饱过宜，则是反为所困矣。“朱绂方来”，上应之也。九二有刚中之德，以处困时，虽无凶害，而反困于得其所欲之多，故其象如此，而其占利以亨祀，若征行则非其时，故“凶”，而于义为“无咎”也。

六三，困于石，据于蒺藜，入于其宫，不见其妻，凶。《象》曰：
“据于蒺藜”，乘刚也。“入于其宫，不见其妻”，不祥也。

〈本义〉阴柔而不中正，故有此象，而其占则凶。“石”指四，“蒺藜”指二，宫谓三，而“妻”则六也，其义则《系辞》备矣。

九四，来徐徐，困于金车，吝，有终。《象》曰：“来徐徐”，志在下
也，虽不当位，有与也。

〈本义〉初六，九四之正应。九四处位不当，不能济物，而初六方困于下，又为九二所隔，故其象如此。然邪不胜正，故其占虽为可吝，而必有终也。“金车”，为九二象，未详，疑坎有轮象也。

《九五》：劓刖，困于赤绂，乃徐有说，利用祭祀。

〈本义〉“劓刖”者，伤于上下。上下既伤，则赤绂无所用，而反为困矣。九五当困之时，上为阴揜，下则乘刚，故有此象。然刚中而说体，故能迟久而有说也。占具象中，又“利用祭祀”，久当获福。

《象》曰：“劓刖”，志未得也。“乃徐有说”，以中直也。“利用祭祀”，
受福也。

上六：“困于葛，藟于臲。”曰动悔有悔，征吉。《象》曰：“困于
葛藟”，未当也。“动悔有悔”，吉行也。

〈本义〉以阴柔处困极，故有“困于葛藟于臲。”曰：动悔之象，然物穷则变，故其占曰：“若能有悔，则可以征而吉矣。”